
 Xa kiid axene fop, a teƥ ake mayee, peel ke ŋiis. Kaaga taxu boo Paaƭe fa Ŋale a mbaajaa sinjik no xur faa.



 Ye saate fee a ngaꞌna keene, a ndalfo nqooy a den njoktoor. No nqet onqaa, oleng yoqee : goor fo rew a ngara.




 O jaɓ olaa no mbind Paa ƭ e fa Ŋale


 Na jeetaay feene, maak we lay a den ee foofi nee waasaa a ƭatum.



 Saltigi fee ee : o hiid oleeke foofi fo ɓor a refkaa. Paaƭe a fool ee: Roog soom andu ke naa jegkaa. I nana ke nu layna ndaa Roog koy sequ fop.




 Ŋale a ɓaat ta ee: waageerna waasaam, waagkiro waaseen.



 Oxuu andeerna ke o ñaamkaa o feet, tiimi.



 Yaam andkiro ke Roog a fiꞌkaa no ndiig a kar.



 Fop ee kuƭum cel, maak waa a maar xa ton den.




 Neene, ngoor kaa a ndet a mbigoox na xur faa.



 A ndalfo mbaaƭik daaƭ, a teex fo xa ƥaak.



 Da max saa sinjoyo na xur faa.



 Maaga, da ñoow xa kiid xa mayu, a njeg ma ƥasil.




 Rend koy, ndiig ne oxe jaaɓaa garaa.



 Oxe hiiñaa too leek-leek o ɓemb roog ole a ɓalig ɗok.



 Kirand ne xaye, a qeñ a maak a rokiid na saate fee.



 Tigaa yoon fo o cogoñ o ɗomu olaa garna guutooxiid a sumaand.




 Fop a ƈuf kam pind ke, a keƥ a kene a yen.



 Tok kaana a mbombtoox, taxar ke a yenaa.



 Ye und ale faafaa, foofi laa a fiyaa xa paasiind.



 Yiif no tew Paaƭe a ret no ƥeem onqe gayikna.




 Ta dalfo lay ee: weecaa ee Ndiixi gayku xaye de?



 Mee, laya ndigil de, too sax koy ɓisee yoogoor.



 Ta jang jaasi, o ɗoŋ fo teengaadeꞌum, a sag na koƥ.



 Roog a deɓaa, Paaƭe a ñaaƴaa ñaaƈ no kaynaak, a yeŋnooxaa.




 Ye ta retna baa goƭik, a yiifataa me naak ke mbarna.



 Ta nan naak a loolandoor, nqoox naa bumba, rek ta kañ a Pura.



 Pura Ngoy refu sund ne no nged onqe.



 Naaga a fiyu a waaƭik o tan olaa Fara fo o Mbood.



 Roog a deɓaa boo a ƭak galaas a samaa, a qayaandiin a ndaxraa.




 Yaaga Paaƭe a ƴooku o ƥiy onqaa, no xoox laa no naak kaa.



 Maa ta refna, oxaa jogoñel baa sendaa pat-pat.



 Ndaa yoo keene refu a put no kaynaak.



 A teƥ ale may-may, xaƴkiro cegel ke, yaam xa qol axe.


 A foga no ke naa ɓaatan jom fa a saƭakinax.



 Paaƭe a lay a Ndiixi ta xaad, ta yoq fo naak ke.



 Ndiixi gimtee tigaa, naaga ta dal fo piiƭ a sag no mbind.



 A gara baa fadiida to gaꞌee a ndok, tigaa jaaxlandin lool.


 Ta foog ee kaa ta moꞌ, a soƥ foofi le ɗuudu tok ke.



 Ke yoqna kañ ten refu mam wiin we a ndefu?



 Yaam oxuu refna no tok kaa xonaa.



 Me ta yiiftaa keene, yaꞌum, took ndaxar, a xooyan.


 Ndiixi a daxaaƴoox a gaꞌ saate faye fop took taxar ke.



 We mbaageerna a ŋaay sax a tuuñe bo took da ndamloox.



 Ndiixi a fad took, a laamtaa ke taxna fop a ndef took.



 O leng no we no ndaxar ne a layin ee: laamti yaay of.


 Yaay faye layin ee, foofi le na teƥ ale ɗuudu tok ke fop.



 Me ta refna, o ñoow, toki, fop oxe kam foofi le.



 Ndiiki koy Roog faye simdiida, no njooxe ne, foofi le a ɓuusa.



 Saate fee a mbudooxiida, ndaa pind ke owe kam foofi le.


 O leng waagee sut tus, xa bool axaa, a siwo kaa.



 Fop sax, a ƴuflandaan akaa ƥisa den.



 ke yoqna oxe kam foofi le, jegel teɓ ke nen pambe paal.



 O ñoow waagkatee jeg no xur fene.



 Ye caate lakas ke a ngarna, wene at toki, waana o ñoow, da ndalfo njoktoor no pexey ƈufig.



 Fop a njaɓ, Ŋale a sorxole ee: fa ngen faye ne felu !



 A put ake ndiƈel fop a ñaam baa ngiñ a yer foofi.



 Saasaax a ndoon taaga ee: a moƴkooga mos.



 Nu nanꞌangaa falay fee no wiin we yaa nu mbaajaa.



 Maaga Paaƭe yaal mbind a fadiidu, a yen no mosu ke.



 Ŋale a layin ee, andateerna maa jofaa, O saktoox maa inooroona.



 Paaƭe a doon taaga ee : kene taxu ngentand naangee yaqeel.


 Ƥaaɓaan ke na koƥ ale fop, kaa da molikꞌu yaam o ñoow.



 Ye da ngarna no saax laa naa xooyeel o mbulanding, nda ndoxodoox.



 O hiid o feraand ole a fel boo da ndungtaa mbiɗel.



 Maa mbiɗel a ndungteel a ndok, o ñoow loolkataand ma.



 Ƈ ufig na bal foofi laa


 Nqodoxoñiin, ƈooxiin owe meen, oxuu refna fiꞌaa mbindum.



 Nqoɗoxoñ a lay aa Ƈoox ee, ati boob um ata teex.



 A fiꞌa ngaan i mbokat mbiꞌ a ndok took.



 Ƈoox a layin ee, o ngamb es onqe ne a doyaxam.



 Um naangangaa teen carax, heboo ta ndeɓ a palamñaar.


 Nqoɗu a lay baa son, ndaa ƈoox a dam me ta damna rek.



 Ƈoox: fograandeem a ndok ñaal, o yeng a jalan.



 Naaga, Nqoɗu a waaƭ daaƭ fa a teex a fiꞌa ndutum.



 O hiid ole rend koy foofi le kaa mayood baa maam.


 Na koƥ ale, peel ke owe maya fut fo foofi.



 No taax ke, a ƭat ake, o leng waagee teen o ɓeer.



 Foofi le fa a qayaandiin ake owe muu refna.



 Taxar ke yenaa bo a paƈ den a siiñ faŋ.


 O moƴ o may ole no we maxteena lanq ƥ or a yena.



 Xaye hin, no nqes naa bo no yeng ole roog faye simidee.



 A semb alaa ƈoox a may bo oxee tafil fa xa ƥ eem.



 Maaga koy andatee me ta jofkaa, xa ƥ iy axe loolaa rek.




 Ta dal fo ƴuf ɗuyanq ndaxar a xooy a nqoɗoxoñ:



 - Yaa Nqoɗu, yaa Nqoɗu, wetankiraamo, mi fa xa ƥ ees.



 - A semb alaa mi kaa mayin.



 Yaa Nqoɗu a doonin ee andiro keene ?




 - layaaxoong ee ati daaƭ um ata teex



 - I mbokat o mbi ’ a ndok, o fa ñ .



 - Reti bo roog a feed i ƭeet, yaam kaa o diyin. Ƈoox a ref na ƥuuƥ ale rek fa xa ƥiyum.




 Ye roog a feedkataa, Nqoɗu a yirmin ba wetanin.



 Yaaga a buga ta rok no ndut baa yoog xa ƥeem.



 Ndaa yoo ndut ne no jul olaa no ndaxar ne a refu.



 Too ndaxar ne a paƴ ake owe took, saxeeyo a lanq.




 Ten taxu Ƈoox waagee o daaw o fimb ndaxar ne.



 Yaa Nqoɗu ee, Ƈoox xa cungaa ? wetaam ndut ne.



 Soo Ƈoox a layin ee, daawiim o fimb ole no ndaxar ne.



 waagiim o ŋaay, ŋaayin xa ƥees.




 Nqoɗu layee: cungi um fudooxiid, yaam faw i ngod a kag.



 Yaa Nqoɗu a fudu a xooy njooxe



 ne fop.



 No ke jegna ta fiꞌ a sim a kot a kag.



 Naaga, ƥaaɓaan ke fop a ndok na koƥ a saambaar alaa.




 A mbaaƭaa a kag a saambaar, a ngeƈkan no ndaxar saambaar.



 Ƥaaɓaan ke fop owe na koƥ ale, a ƈufgitin a ƈoox.



 No ndut nqoɗu, no ndaxar naaga a kag ake ndoonkeel.



 Ye roog a yaarkaa, a kag akaa sipel no ɗuga ndaxar naa.




 Ƈoox fo ƥasilum a ŋaay, a soƥ a Nqoɗu fiꞌ ndut maak.



 Nqoɗu layin ee waagataa moof mene fudooxaa, waaƭkaa ñaamel.



 Xan i nqet bo ƭeet pexey taxu a ndok of mayinkatee.



 Ƈoox a lay a Nqoɗu ee, a fodangaa mene sax a fel.




 A keen ale mosa; boo andaa o pexum o son.



 Xa ƥees axe a reeƭangee nuun, o mbaƈal a jeg.



 Um waagangaan, o fokat fop um gidim a den.



 Yaam ke da mbiꞌanaxama, oxuu xeefuuna, kaa jegino.




 Ƥaaɓaan ke a lay o Yag fo Mbaafal da cooxit pexey.



 Mbaafal a lay ee fat ta genik na xa baaƥ taxar ke.



 Keene moƴu ñof a refangaa ee kaa ƈufgaa.



 O yag a lay ee jaree keene, um gasaangaan, foofi rokkee.




 Ta layel, a fiꞌel. Ta gasaana Ƈoox fo ƥasilum mbind nqas.



 Da njang parig foofi a yipin no ke widna a semb ale.



 Kuu yipeena rek lanq ke yag a picitna a ɓuusin.



 O njooxe nqe mbokatoor, Ƈoox a lay a den fa yaa Nqoɗu.




 Yaa Nqoɗu, wetu jeetaay le, a gidim fop no ƴufig ne ateena.



 Ye Ƈoox a gidimkataa, xa lool a fiꞌu, baa falooxaa.



 Fop ee kene jaree xetel, ke warna soom fiꞌe.



 Fop a njookir a njal. May fog da njofoor moƴu may halal.





 Caaba, kam a Sinig oo, fara fa Jaawle, o Ndaagaan fa Suxuup.



 Na saate fee, o weer ole a ɗoma baa jeg cektir.



 Ndeer Caaba fa Karjaan, o joc o niɓu reeƭu ma.



 O joc olaa koy kaa ta dendꞌu fa xa qol fa xa ñar.



 Xaye, waagiro lim taxar maak xarɓaxay a ndeer den.



 Gaagaañ supte wurus


 Taxar mayu kaa njegꞌina maaga njegatee : baan, nqojil, ƥuj, ndoŋ, fo lakas fo lakas…



 Taxar keene, tig a fiyangaan, xan a moꞌ.



 Xan a moꞌ, a ƥisloox o and ole da mbofna.



 Keene fo kendum taxu boo o weer faaxee no saax.





 O hiid ole naa garaa koy, saltigi ke a layayo teen.



 Saltigi Saas a lay ee rend foofi may baa hup.



 Saltigi Ñaaxar ee xan kaaf a may, aareer a may.



 A doon teen ee xooxna o jeg, xooxeerna o jeg.


 Kaaga atu a koƥ ale fop a figooxel, boo no xur fee.



 Mbeel no Njam fee fiꞌna tiig xarɓaxay- ƭik jegee foofi,



 O yaalum ee aareer a duufkaa maaga fa a ñaaw.



 A mbeel Noowar it naaga, o yaalum ee kaaf a duufkan.




 Fop owe mbaajanaa ndiig ne. Yaasam ta fadiid fa jam.



 Ye bes a dakwiidkaa, ta deɓ, peel ke may, ngoor ke nduufik.



 No feet olaa, fop a yong na tuup a aareer.



 kaaf ke sax, aareer ke iit, xooxoox we yongateeyo no mbind.




 O nqool, wiin we a mbiyaat a aareer, a mbaxaaw kaaf.



 Mamuu deɓoona a ngidof, fop ee qac a xool.



 We njirna boo mbaaganee a qoox den, kaa da ƴufgel.



 Kaaga taxu boo baab Abiibu Seen, o qolum a xooxel.





 No nqes jumaling leng, roog a deɓaa boo no kirand naa.



 No yeng olaa, ta feꞌtin boo mbeet ne xool.



 Naaga a yongtu, a deɓaa, a reftin bo roog a feedaxin.



 Naa saltigi Saas a layitꞌuuna, a deɓa rend mayu lool.


 Kaaga taxu boo paar fo gawul we no saate fee a nqesit mbak.



 Fop a ngar no mbind Saltigi, rew we mboxaa mbecaa.



 Ndut ne ngimaa a kim ndut ale saltigi:



 “saltigi yee, o koor Njaay Ɓooɓ oo waaga soox le”.




 A pamb akaa a mbak soox, boo ta saf, da mbak o ndakin.



 Mbak o ndakin na fakeel maɗag we, na layaa batkeer.



 Naaga rek, Saltigi a sutooriid na ndokum, a seq laar yaxgu.



 O maxana le a dufel a las naak a taƥnel xa ƭeetoor.


 Yaa ta sutuna, ndut na ngim:



 “Mbondu bula yee, kalma koor no ndew, mbondu bula.



 Saltigi a xuuƈ, a ret a gar, a pamb a kaa a ƥaat o lukuƴ:



 “Lay ta woor ndaambaaw lay ta woor”.


 - Mi layꞌu yee xan foofi may, foogaam ee a jega.



 - Mi sedaam o lay ta wat, mi o ndaan geej o paal.



 - Geej a ñaam fa roog a gat o ɓayum a sidaa.



 - Geej a fuuŋ a fuuŋee, mbuuŋ naa wooratee.




 Paar a dakin a tokol no nqaw.



 Lay na to rend bo mbaan watee, a pamb a njiinong.



 Kaaga taxu bo Paar fo yoonum a nqes no mbind Saltigi,



 Ñaal ke mbaafaa, no pind ke, foofi le ɓuusee sen.




 A paaɓ ake owe layaa, no pind ke fa koƥ ale.



 Ye Sam-maak a retna no qolum, a soƥ a mbeel.



 Me ta geenooxna, liƥ ke mbolatinooxaa, kaaf ke mbaagaand o nga ’ .



 Taxar ke kam o qol ole owe kam foofi le no kupu meetar.


 Sam-maak a gat a wetandoox ke ta soƥna no qolum.



 Janko mbenda gat fo liƥ, a layee no qolum a damtu den.



 Ke moƴna may na xa qol axe fop kaa da njaɓ.



 Xar na refkaa pexey ke? Tufandeem ke fop asooya kam foofi le.





 Ye o jaɓ ole a jangna xa qol axe, maak we nqet.



 Maaga a ndamtu ee, xa qol axe njaɓna fat da suptel.



 Fat xa qol axe ne njimbel a pataas, pompiteer, kaaf ɓasi.



 Naaga a fiꞌte, tufandeem keene a saɗa foofi.


 Ndiig ne sutoox, pataas, pompiteer fa ɓasi a naag xus.



 Ke da njegna na xaaliis no kaaf fa aareer, a gija.



 Ndike o jaɓ gefee ndiig. Fop oxe xota ne yiif a ñaaƴniteel.



 Kaaga taxu boo, adni yiifof



 njoktoor, no kuu jegna.





 No komin Diya fee mbind Waali, a banj ake owe xus.



 Ndeer mbind Waali fa a Siixaan, a jega a banj.



 Da nqooyan Mbeel no Njam, ta xooxoogel maalo.



 A banj alaaga, ɓeeru ndeer Jook ul fo Ngooc.



 Maaga, da nqooyan a Mbeel Felu, ten wirlooxu boo o Neen.



 Timaag fa Maakaan na saate faa


 Peel keene fop, Timaag fa Maakaan a anda den.



 Timaag fa Maakaan, a ndef o kiin fo cigeenum, a mboga faap.



 Da ndimel no mbind leng, a maakit maaga, baa mbog a njangaa.



 Da ndef xa teɓandoong xa yarooxu, a njaɓ a cang.



 Ye ekol ke a mbegna, Timaag fa Maakaan a ndef na xa qol axe.



 Mbaagee a qooq ndaa owe na xa qol axe.



 Boo da nqesaa no qol, kaa ŋaaynel no pis ne.



 A naangaa nqaadaa iitam, naaga. Tigaa fel a den boo njaɓee ngulu.


 Xaye, o tooɗox oxe baab Semu kaa jir, boo garee no qol.



 Timaag fa Maakaan ee kaa mbug o ƭoxand a tokoor den.



 Makaan o tew oxe ee ten naa ŋaaykaa took.



 Timaag ee, ten, ta fod a lanq a raxanan pis ne.




 Tigaa a fi ’ tel ne ta wondniteena: Maakaan took, Timaag a lanq.



 Maaku a ŋaay, Timaag a xufaa pis ne fo o yarum.



 Ye ta ñaalna, Timaag ee Maaku nqija, fat ta ŋaay a jaɓanin.



 Timaag a ŋaay Maaku a xufaa pis ne, Jegaan sequ masiin ne.




 Ye da mbudooxna baa ngataa koy, nqeñ maak a daaw a den.



 Took pis ne da ŋaayneena, da ndiid, ndaa Jegaan oxe dendaa fa den.



 Batand ne oxe ɓalga bo ee ɗuk yam o ƴufaag.



 Ye da ndokaa kam mbind ne, foofi le a garaa.





 Da mbudu pis ne a ƈuf a ndokook lakas, soo a sooɓook.



 Owe ƈufaa xulanqoo-xulanq, kam foofi le.



 Na sooɓax ale, da qet fo we da mbogitna kalaas.



 Waagayoo na sooɓax ale. Da ŋasaa, “kumba njaaxladuuna, jili oxaa feloonga”


 Fa ŋas feene a ndeftu, a ndaxraa boo ta simid.



 Oxuu refna a xaad no mbindum, Maakaan fa Timaag iit.



 A qaat alaa ɗom, yaam a qaandiin ake na ƭat ake.



 Ye Maakaan fa Timaag a mbadiidna, mbind den a nandtaa o maag.




 Maakaan ee : xa kene koy, mbind a nandaa fo o maag?



 Timaag a faƭ o donum, a lay naan a seeluumb.



 Maakaan a waaƭ o loq a jootan bo no tok kaa.



 Timaag iit a dal fo fi naaga baa fadiid no tok ke.




 Da moofkaa, coow le yoɗoox, foofi le oxe no tok ke.



 Fop a inoox, wene a seq a siwo, waana xa bool.



 Da mbalaa a leelaa rek. Maakaan fa Timaag a ƥaat o ngumnoox.



 O leng jegee maa wondooxoona, cong ke we sap fo foofi.




 Wiin we mbalaa fop, Maakaan fa Timaag owe mbaaƭaa pexey ñofu.



 Naaga, da ndet bo laqa mbind naa, fo darmba, a mbi ’ a ƥaaxaand.



 Da mbiꞌ no tok ke xa yul da sag na ƥaaxaand alaa.



 Maakaan a at a seng a ŋooɓne na xa yul axe.




 Ye ta fadaa ndak fu ndukax, foofi



 le fop a ɓuus.



 Fodaag ole no maax ole fo le no



 tok ke fop.



 Maaga mboƥ ne a sutoortiidu me da ndeeƭna, a njalwaa.



 Ke jaaxlandna fop, ten refu me foofi le ɓeerna baa ret.



 Ye da mbadiidna, fop a ngar a mbid a den, a mboxaa.




 Wiin we a laamtaa den ne da mbiꞌna bo foofi le ret.



 Maakaan, a layee, foofi a daagangaa, kaa jegee a ƭat.



 Kaaga taxu bo i mbaaƭik maa a ƭat a waagna reef?



 Ye i mbidna mbind ne fo ke widuuna, i sofir o ga ’.




 Kaaga atu xa kom axe i mbiꞌna no tok ke,



 Xa kom axe, kaa sixel me foofi le a yoogoorna.



 Foofi le a bal a jof na xa kom axaa.



 Ndugin a seng ake, deku foofi le bo geenooxkee.





 A ƥaaxaand ale fiꞌeena fokatu poofi ke a sut a den tafil.



 Fop a mbuuq, a meeɓ mboƥ ne took a mbidaa, a gimana den.



 Yaal saate fee a gar, a regid mbuud o yeng ole.



 Ye wiin we njuꞌooxna baa ƈut, gawul we a lambasoox.


 Wiin we owe ngaraa no mbuud ne, Maakaan fa Timaag yoqee.



 Ye o mbec onqe fadkaa, saasaax, jaraaf fa farɓa a ngar.



 Saasaax a lay ee, mbuud nene, Maakaan fa Timaag, taxun.



 Den njaltu a yiif den baa njaɓ mbind ne foofi le jaɓꞌina.





 Ekol ke owe sogaa mbeg, Maakaan fa Timaag a njanga a paax.



 Faap den, kaa ta sawarnooraa den a mbanuu da njalna mosu na ekol.



 Took keene Maakaan fa Timaag a mbaaj njoktoor fa faap den.



 A ƭaap a ndeer den ke da laykaa boo ta ƴut.



 Ye da njuꞌooxna baa ƈut, a ndetu na baab den.



 Maakaan fa Timaag na ƭ at o Ndakaaru


 Kam jeetaay le, faap den a laamit a den o jaf den.



 Maakaan a layin ee ka da mbug o ndet maa baab Aliiw.



 Baab Aliiw koy o Ndakaaru a refatu, ten fo ƥasilum.



 Timaag a doon ta ee, yaam i njanga ne mbugitꞌanoona.




 Faap fee lay ee : nuun kañ, kuu nu mbugna, naaga yoo.



 Maakaan fa Timaag a ƭeetir, oxuu refna a muuƴoox.



 Timaag waagatee o dam xooxum yaam kam fa mbelu.



 Ta fool ee ndikee a cang a waaga at kuu refna!


 Maakaan fee tiimoogna a dalfo laamit : mban i ndetkaa?



 Faap faa a doon ee : ndapyoo, paase too ƈungaa.



 Kom nuu o taadakaar a garna no saate fee, nu yoon fo ten.



 Took kaaga, mboƥ naa a mbondook, ndaa ƭaankee.




 Ke da mbondooxna fop, ƭaanee kaa ƭaaɗoogu. Den layun.



 No nqes naa, Maakaan fa Timaag eetu yoku no mbind ne.



 Muktee Paambir den sax, a moof, a jasnoor a njalooxaa rek.



 Oxuu joonna den da moof, o andee qas a jega.




 Ye maam den Sali a yokooxna, da ƈuf a laykin ke jegna.



 Maam Sali a fox a simat, da mboolataa rek koy.



 Maakaan a laamit a maam um, me da ndeefkaa a naangaa ndetaa.



 Maam ee mosee o ret o Ndakaaru, ndaa Xooxaan a anda maaga.




 Xooxaan a gar a lay a den a ƭat ale, fo pelaan ke.



 O garangaa bo Fatik, xan o ga ’ me xa oto xe a mbeꞌaa.



 O fadiid o Mbuur, saax maak, a jega jumaa fa mosu.



 Boo sutooxan, o ƴook Sali no janoon, maaga otel ke ndefu.


 Ye xooxaan a fagiɗkaa fa lay, o woto riidaa, ba korno.



 Mboƥ naa ƈuf a mbatik kumpa, tigaa, baab Aliiw yoo, fo xooxum.



 Timaag ee, keen refu mbaƭakaaci, a felooda baa hup.



 Maakaan iit a ƴuf ee jegaam o nduk laalo, baab Moodu gara.




 Ke baab Aliiw a simnaa kam mbind ne fop, Timaag fa Maakaan, ndeerun.



 Oxene damin no ɓay o ñamaak, oxaana no janoon.



 A inoor Kawlax to waagee joon too ɗapee a simin.



 Baab Jegaan a layin a ƥis ale Timaag fa Maakaan.




 Baab Aliiw a dalfo lay ee, fat da ngar, ndokooxyo toki nuun.



 Ye baab Aliiw a fagiɗkaa, soƥa Timaag kam o oto le.



 Maakaan o mat a ɓogooka baa gar, oxe ŋaayaa no oto le.



 Maakaan fa Timaag owe no woto le a njofaa o Ndakaaru.





 O oto le a ŋaaya godoroŋ fee, a waaƭik o Ndakaaru.



 Ye ta sutooxaa saate fee, mboƥ ne yoɗaa xa ƥay asoor.



 Xa oto xe mbaafraa, baab Aliiw oxe dama o ƴufnir ole ƥay ƭik.



 Ke o oto le ƴufaa fop,Timaag fa Maakaan owe ƈoklooxaa rek.


 Leek-leek da sag o ñamaak, leek-leek da sag njanoon, mbaa ƭeet mbaamir.



 Ye da mbadiidaa Jamñaaƴo, a und a maak a gariid.



 Timaag fa Maakaan ngaꞌatee dara, tige niɓaan kuruus.



 Ndaa baab Aliiw a heƥanda a yomboñ ake no oto le.





 Ɓaatnee, a teƥ alaa fadiid. Mbiyaam naa a wacacaa.



 Oxe deɓaa, baab Aliiw oxe jootaa, ndaa foofi le maya.



 A coot alee ne fo o woto a ndeftu baa mbad no mbind naa.



 Maakaan fa Timaag a njaaxiɗ yaam foofi fo mayu.


 Da laamit a baab Aliiw ke taxna foofi le daagit nene.



 Baab Aliiw a lay a den ee, xa afnir a kaniwo ke njange.



 Lanq fo ndoƭ ke wiin we ƥaxaa suxu a ƭat foofi le.



 Mene leel ke fo ndoƭ ke na kaniwo ke a ƥaxeel ?





 Na saate faa, ye foofi le jaɓna tok kaa, in suqtun.



 Baab Aliiw a laamit a den pexey ne da sutitna foofi laa.



 Da mbetandoox o koor oxe pexey ke da mbondinꞌina.



 Baab Aliiw, a dalfo kañ a den no calel mosu den kaaga.


 Baab Aliiw a doon ee, mene, masiin naa ɓuusaa foofi le.



 A ɓuusangaan, a yipkin no maag olaa, mbaa maa ta waajaneena.



 Mboƥ ne a lay a baab Aliiw ta ɓis a den no masiin kaa.



 Baab Aliiw a ret fa den no masiin baabatin o jaɓ.

